钦定古今图书集成/明伦汇编/官常典/第604卷 > 周思兼
## 钦定古今图书集成/明伦汇编/官常典/第604卷 > 周思兼

按《松江府志》：“思兼，字叔夜，学者称莱峰先生，华亭人。
嘉靖丁未进士，授平度知州。岁祲，身自行阡陌间，不
从舆隶，第缚一蓝轝，置饭一盂其上，就民间啖之。旁
郡饥民掠食民间为乱，幕府将加剿，思兼曰：‘此辈饥
求食耳’。作小木牌数千，散置四郊，令饥民就抚。于是
云集城下，开城门召入，给银米谕之复业。擢工部郎”，
督厂清源。河将决，募民囊土筑堤。堤成三日，而秋涨
大发，民赖以全。佥湖广按察司事。有五将军者，席藩
封探丸杀人，思兼缚其党置之狱。五将军臂匕首入，
因扪其臂曰：“毋妄动，吾为足下百口计，足下乃为此
曹死耶？”五将军沮而退。遂条其罪，诏置高墙，所夺田
宅子女悉还之民间。拜广西督学，会痹疾不起，年四
十七。祀山东、湖广名宦。子绍元、绍节，见《文苑隐逸传》。

===刘景韶===按《明外史》本传：“景韶，字子成，崇阳人。为诸生，家贫无
书，数从人借钞，或行书肆遍阅，归而暗诵亡遗。举嘉
靖二十三年进士，为潮阳知县。历四年，凡七被荐，仅
迁刑部主事，进兵部员外郎，出为贵州佥事。播州宣
慰仇杀长官王黻，黻党李保等，治兵相攻，为害且十
年。景韶佐总督冯岳讨平之，进秩一级。寻转参议，复”
佐总督王崇两破叛苗，赉金币。旋擢淮阳海道副使。
三十八年，言官以考察拾遗，核景韶不职。吏部知其
才，留任如故。景韶虽书生，饶将略。是时，江北岁中，倭
武备不振。巡抚李遂得景韶，喜甚，兵事悉与筹议。其
年四月，倭犯江北，前锋及如皋。景韶驰赴之。呼诸将
歃血盟曰：“是战也，不利，我必死之。”诸将皆奋。贼知有
备，不敢逼。及贼据白蒲，将西犯扬州，景韶首挫之。景
韶猛果善战，每身先士卒。而游击丘陞者，山西骁将，
以倭警调援。景韶挟与俱战，所向无不摧克。自丁堰
至庙湾，大小十馀战，巨寇毕歼。而陞自仲家园追贼
至锅团，轻骑先进，为贼所围，马蹶，死于陈。论功，进景
韶秩二级，赉金币，而陞亦得赠都督同知，荫子，世指
挥佥事。景韶俄迁浙江按察使，仍治兵淮、扬。明年夏，
擢右佥都御史，代唐顺之巡抚凤阳诸府。又明年，母
忧归，巡抚官亦罢。寻复以京察拾遗，为言官所劾，命
调外，遂不出，久之卒。